《高阳台 自题停琴伫月图小影》
清代·吕采芝

鹤友琴交，云盟月契，也曾自许清幽。桐叶风翻，泠然已是新秋。

轻绡漫试罗襦薄，恨年光、总付悠悠。问长空、一样清辉，为恁迟留。

从今忆昔都如梦，自赏音人去，未谱清讴。云暗银屏，凭栏触目牵牛。

今生命薄原如纸，又何消、写出新愁。最堪怜、石上三生，缘在情休。

作者简介：江苏阳湖人，字寿华。赵镛谟妻。早寡。工诗词。有《幽竹斋诗》、《秋笳词》。